Aanklagte teen McBride en kie laat vaarRobert McBride Foto: Werner Beukes/SAPA Die Nasionale Vervolgingsgesag (NVG) het Dinsdag bekend gemaak dat bedrogaanklagte teen Robert McBride, die hoof van die onafhanklike polisie-ondersoekdirektoraat (Opod) en twee van sy voormalige kollegas laat vaar is. Die NVG het in ŉ verklaring gesê die staat sal nie bo alle redelike twyfel sy saak in ŉ hof kan bewys nie en het daarom besluit om die aanklagte terug te trek. McBride, Matthew Sesoko en Innocent Khuba is aangekla van bedrog en dwarsboming van die gereg. Die aanklagte het verband gehou met die beweerde onwettige deportering van vyf Zimbabwiërs, wat gesoek is vir die moord op ŉ polisieman in Bulawayo. Opod moes die betrokkenheid van lt.genl. Anwa Dramat, die voormalige hoof van die Valke, by hierdie saak ondersoek. Die staat het vroeër beweer McBride en sy kollegas het glo met die verslag gepeuter om Dramat te verontskuldig. Die konstitusionele hof het in September bevind Nathi Nhleko, die minister van polisie, se besluit om McBride in verband met dieselfde saak as hoof van Opod te skors, was onwettig en ongegrond. Die hof het beveel die skorsing moet opgehef word en het die parlement beveel om binne 30 dae te besluit of hulle McBride wil dissiplineer. Die hof het ook ŉ kostebevel teen Nhleko gemaak.